Na temelju članka 21. stavka 5. Zakona o sustavu civilne zaštite (Narodne novine broj 82/15, 118/18, 31/20. i 20/21), članka 19. Pravilnik o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 126/19. i 17/20) i članka 52. Statuta Općine Gornja Rijeka ("Službeni glasnik Koprivničko-križevačke županije" broj 1/18, 5/20. i 3/21), općinski načelnik Općine Gornja Rijeka donosi

**P O S L O V N I K**

**O RADU STOŽERA CIVILNE ZAŠTITE OPĆINE GORNJA RIJEKA**

**1. Opće odredbe**

**Članak 1.**

 **Poslovnikom o radu Stožera civilne zaštite Općine Gornja Rijeka utrđuje se način rada Stožera civilne zaštite Općine Gornja Rijeka (u daljnjem tekstu: Stožer), osobito pripremanje, sazivanje i rad na sjednicama Stožera, donošenje odluka iz njegovog djelokruga rada, prava i dužnosti članova stožera te drugih pitanja.**

**Članak 2.**

 **Stožer obavlja poslove koji proizlaze iz Zakona o sustavu civilne zaštite (“Narodne novine” broj 82/15, 118/18, 31/20. i 20/21), Pravilnik o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 126/19. i 17/20) te drugih propisa koji uređuju sustav civilne zaštite.**

**Članak 3.**

 Stožer obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

**2. Organizacija rada stožera**

**Članak 4.**

 **Sjedište Stožera je u prostorijama Općine Gornja Rijeka, Trg Sidonije Rubido Erdody 3, Gornja Rijeka ili u drugom odgovarajućem prostoru koji odredi načelnik stožera kao pričuvni prostor u slučaju nemogućnosti rada stožera na navedenoj adresi.**

**Članak 5.**

 **Administrativne i stručne poslove za potrebe Stožera obavlja Jedinstveni upravni odjel Općine Gornja Rijeka.**

**Članak 6.**

Radom Stožera civilne zaštite rukovodi načelnik Stožera a u slučaju njegove spriječenosti ili odsutnosti zamjenik načelnika Stožera. Kada se proglasi velika nesreća, rukovođenje preuzima općinski načelnik.

**Članak 7.**

 Pozivanje članova Stožera na sjednicu obavlja načelnik Stožera, ovisno o okolnostima i procjenama o mogućnosti nastanka katastrofe ili velike nesreće načelnik Stožera može staviti Stožer u stanje pripravnosti i po potrebi sazvati sjednicu Stožera.

**Članak 8.**

 Načelnik Stožera predsjedava sjednicama i utvrđuje prijedlog dnevnog reda. Svi članovi stožera imaju pravo predložiti izmjenu ili dopunu dnevnog reda, uz obrazloženje prijedloga. U slučaju spriječenosti načelnika, sjednicom predsjedava zamjenik načelnika Stožera.

**Članak 9.**

 Stožer, u pravilu, obavlja zadaće uz nazočnost većine članova Stožera, a ovisno o vrsti ugroze može obavljati poslove i zadaće u užem sastavu, o čemu odlučuje načelnik Stožera.

**Članak 10.**

 Radi umanjivanja mogućih posljedica velike nesreće i katastrofe načelnik Stožera može izdati usmeni nalog ili donijeti odluku za preventivno provođenje prisilne evakuacije.

 Načelnik Stožera dužan je za usmene naloge iz stavka 1. ovoga Poslovnika donijeti odluku u pisanom obliku, najkasnije u roku od 24 sata od izdavanja usmenog naloga.

 Odluka iz stavka 2. ovoga članka mora sadržavati odredbe o nositelju provedbe, mjerama, vremenu i prostoru na kojem se provodi mjera prisilne evakuacije.

**Članak 11.**

 Stožer može od znanstvenih i drugih institucija, zavoda, javnih poduzeća i ustanova tražiti pružanje stručne pomoći i savjeta, radi poduzimanja učinkovitih operativnih mjera za zaštitu pripadnika operativnih snaga sustava civilne zaštite, građana, materijalnih i kulturnih dobara i okoliša.

**Članak 12.**

 Načelnik Stožera određuje Koordinatora na lokaciji, sukladno specifičnostima izvanrednog događaja iz redova operativnih snaga sustava civilne zaštite. Koordinator na lokaciji procjenjuje nastalu situaciju i njezine posljedice na terenu te u suradnji s Stožerom usklađuje djelovanje operativnih snaga sustava civilne zaštite.

**Članak 13.**

 O radu na sjednici Stožera vodi se zapisnik u koji se unosi evidencija nazočnih, zaključci, prijedlozi i druga važna pitanja sa sjednice Stožera.

 Zapisnik iz stavka 1. ovog članka potpisuje načelnik Stožera. Svaki član stožera ima pravo tražiti da se njegove izjave i prijedlozi unesu u zapisnik.

**Članak 14.**

 **Sjednice Stožera su otvorene ili zatvorene za javnost, o čemu odlučuje načelnik Stožera, a u slučaju njegove odsutnosti zamjenik načelnika Stožera.**

**Članak 15.**

 **Sva priopćenja za javnost, vezano uz rad Stožera, daje načelnik Stožera, a u slučaju njegove odsutnosti zamjenik načelnika Stožera ili za to određeni član Stožera.**

**Članak 16.**

 **Sredstva za rad Stožera osigurana su u proračunu Općine Gornja Rijeka odnosno sukladno zakonskim propisima koji uređuju sustav zaštite i spašavanja.**

**3. Završna odredba**

**Članak 17.**

 **Ovaj Poslovnik stupa na snagu danom donošenja.**

KLASA: 810-03/21-01/04

URBROJ:2137/25-21-10

Gornja Rijeka, 12. srpnja 2021.

 **OPĆINSKI NAČELNIK:**

 **Darko Fištrović**